Stillings- og funktionsbeskrivelse for **Centersygeplejersker** i Guldborgssund Kommune, Center for Sundhed og Omsorg, plejecenterområdet.

Nærværende stillings- og funktionsbeskrivelse hviler på Guldborgsund kommunes vision om at skabe det rige hverdagsliv.

Med udgangspunkt i kommunens vision, har Centersygeplejersken et selvstændigt ansvar for at medvirke til at styrke borgernes muligheder for at mestre egen tilværelse og i samarbejde med borgerne sikre, at alle kan indgå i relevante fællesskaber.

I Center for Sundhed & Omsorg er der særlig fokus på at udvikle:

* Ens service
* Stærk faglighed
* Specialisering
* Kvalitetsudvikling i sikker drift
* En attraktiv arbejdsplads og høj trivsel

Centersygeplejersken har et medansvar for at visionen og udviklingspunkterne er en aktiv del af det daglige arbejde. Visionen og udviklingspunkterne afspejler sig i den måde hvormed Centersygeplejersken udfører, formidler og varetager klinisk lederskab for borgerforløb, borgeroplevet kvalitet og patientsikkerhed.

**Organisatorisk placering**

Centersygeplejersken er tilknyttet plejecenterområdet og udøver sin sygeplejepraksis i forhold til borgere på plejecentrene. Centersygeplejersken refererer til Plejeboligleder

**Ansvars og funktionsområde**

Centersygeplejersken er autoriseret sygeplejerske og er forpligtet af Autorisationsloven. Det påhviler således Centersygeplejersken at udvise Omhu og Samvittighedsfuldhed.

Centersygeplejersken tager professionelt og etisk ansvar i konkrete borgersituationer under hensyntagen til borgerens, professionens, organisationens og samfundets krav og med forståelse for mangfoldige sociale, økonomiske, politiske og kulturelle forhold.

**Centersygeplejerskens specifikke funktioner**

*Ens service*

Centersygeplejersken skal

* Selvstændig og inden for en rammedelegation udføre klinisk beslutningstagen i stabile, akutte og komplekse pleje- og behandlingsforløb. Dette på en professionel, begrundet og refleksiv måde i samspil med borgere, pårørende og øvrige fagprofessionelle i det nære sundhedsvæsen.
* Selvstændigt dokumenterer sin virksomhed med det formål at sikre borgernes sikkerhed samt for at sikre kvalitet og sammenhæng i borgerforløbene.
* Selvstændig håndtere de mest anvendte teknologier i pleje, omsorg og behandling samt anvende de informations- og kommunikations teknologier der understøtter det sammenhængende borgerforløb.
* Forstå betydningen af kerneopgaven og arbejdet i den politiske organisation, hvor samskabelse med borgeren, pårørende og andre relevante aktører er med til at sikre en helhedsorienteret indsats.
* Selvstændigt kunne etablere en professionel og empatisk relation til borgeren og dennes pårørende, med det formål at understøtte borgerens mestringsstrategier i forhold til sygdom, sundhed og rehabiliteringsproces, herunder rådgive, vejlede og instruere i det omfang der er behov for det.

Dette forudsætter stærk faglighed.

*Stærk faglighed og specialisering*

Centersygeplejersken skal

* reflektere over egen sygeplejefaglige praksis ud fra anerkendt evidensbaseret viden.
* tage aktiv del i de muligheder der findes for læring, refleksion, kollegial sparring samt kompetenceudvikling inden for eget kompetenceområde.
* bidrage til skabe læringsrum for kollegaer, elever, studerende og andre med særlig interesse for faget.
* Vejlede, rådgive og undervise/formidle relevant sygeplejefaglig viden til medarbejdere, andre fagprofessionelle, borgere og pårørende.
* selvstændigt tage ansvar for at opsøge, vurdere og fortolke videnskabeligt anerkendt teori og deltage i udviklingsarbejde.
* holde sig fagligt ajour.

*Kvalitetsudvikling i sikker drift*

Centersygeplejersken skal

* håndtere og påtage sig medansvar for kvalitetssikring og kvalitetsudvikling, herunder patientsikkerheden i den sygeplejefaglige indsats.
* Arbejde systematisk med metoder og procedurer der understøtter kerneopgaven og patientsikkerheden i den sygeplejefaglige indsats.
* bidrage med forslag til forbedringer af almindelige arbejdsgange der understøtter kerneopgaven og patientsikkerheden.

*Attraktiv arbejdsplads og høj trivsel*

Centersygeplejersken skal

* bidrage til at kollegaer og medarbejdere oplever sig faglig kompetente i deres håndtering af de sygeplejefaglige opgaver.
* bidrage aktivt til at sikre et godt og udviklende arbejdsmiljø.
* bidrage til at fremme en god dialog mellem kollegaer, ledere, borgere, pårørende og andre relevante aktører.
* bidrage til god konfliktløsning og motivation.
* Tage medansvar for og bidrage til at modtage, oplære og introducere nye medarbejdere, så de føler sig ventet og velkommen.

*Kommunikation*

Centersygeplejersken skal

* bidrage til at sikre den nødvendige, relevante og aktuelle kommunikation op gennem ledelseskæden.
* bidrage til at sikre at henvendelser fra borgere og pårørende håndteres professionelt og efter gældende aftaler.
* Samarbejde med forskellige tilsynsformer der måtte være på området.

*Budget og økonomi*

Centersygeplejersken skal

* bidrage til at sikre et højt sygeplejefaglige niveau ved at tage ansvar for at prioritere, tilrettelægge, koordinere og fordele daglige sygeplejefaglige arbejdsopgaver samt delegere opgaver under hensyntagen til de enkelte medarbejderes kompetencer.
* bidrage til at opfylde og overholde den budgetmæssige og økonomiske ramme.
* anvende de styringssystemer/redskaber der bruges inden for planlægning og udførelse af både plejemæssige- og administrative opgaver.

**Kvalifikationer og kompetencer**

* Autorisation som Sygeplejerske
* Relevant klinisk erfaring
* Relevante kurser/efteruddannelse inden for eget kompetenceområde og fag
* Kan anvende IT systemer, teknologier og styringsredskaber
* Evner dialog og at skabe gode samarbejdsrelationer både i forhold til medarbejdere, ledelse, TRIO, Kvalitetsenheden, øvrige stabsfunktioner i centret og kommunen som helhed fx HR
* Evner at se helheder og kan finde vej i opgavernes kompleksitet og lade principper være styrende
* Have kendskab til en politisk ledet organisation.

**Referencer**

Autorisationsloven

Bekendtgørelse om uddannelsen til professionsbachelor i sygepleje